Ekrem Čaušević

**Ekrem Čaušević** (Brekovica kraj Bihaća, 27. veljače 1952.), bosanskohercegovački i hrvatski turkolog bošnjačkog podrijetla.

## Biografija

Studij orijentalnih jezika (turski, arapski i perzijski) i književnosti završio na Filozofskom fakultetu u Sarajevu (1974.). Na istome fakultetu predavao je do travnja 1992. Godine 1994. utemeljio je Katedru za turkologiju, koja danas djeluje u sklopu Odsjeka za hungarologiju, turkologiju i judaistiku pri Filozofskom fakultetu Sveučilišta u Zagrebu. Predstojnik je te katedre od njezina osnutka i redoviti profesor za predmete Suvremeni turski jezik, Osmanski turski jezik i Uvod u turkologiju. Usavršavao se u Istanbulu, Ankari, Beču, Budimpešti, Sofiji i Göttingenu. U akademskoj god. 1992./1993. i 2000-2001. kao stipendist njemačke zaklade A. von Humboldt bio gostujući profesor i znanstvenik na Sveučilištu u Göttingenu. Od 1995. god. gostujući je profesor i na sarajevskom Filozofskom fakultetu. Kao voditelj ili istraživač radio je na nekoliko domaćih i stranih projekata. Autor je više od 120 znanstvenih i stručnih radova u domaćim i stranim časopisima, „Gramatike suvremenoga turskog jezika“, sveučilišnog udžbenika „Turkološke čitanke“, priređivač i prevoditelj s osmanskog (Autobiografija Osman-age Temišvarskog) i suvremenog turskog jezika („Pogled s Bospora“; romani „Zovem se crvena“ (u suradnji s M. Andrić) i „Istanbul“ turskoga nobelovca Orhana Pamuka). Dobitnik je prevodilačke nagrade „Kiklop“ (2006.) za prijevod s turskoga jezika Pamukova romana „Istanbul“. Član je uredništava stručnih i znanstvenih časopisa, dopisni član Türk Dil Kurumu (Turske jezikoslovne akademije) u Ankari, dobitnik odličja Republike Turske za iznimne zasluge u promicanju znanosti te dobitnik nagrade turkofonoga svijeta za zasluge u turkologiji (2012.).

### Djela
* Gramatika suvremenoga turskog jezika. Hrvatska sveučilišna naklada, Zagreb 1996.
* Turkološka čitanka. Ibis grafika, Zagreb 2002.
* The Turkish Language in Ottoman Bosnia. The Isis Press, Istanbul 2014.
* Ustroj, sintaksa i semantika infinitivnih glagolskih oblika u turskom jeziku - Turski i hrvatski u kontrastiranju i usporedbi. Ibis Grafika, Zagreb 2018.

### Uredničke knjige
* Matija Mažuranić, Bosna'ya Bir Bakış Yahut Bir Hırvat Vatandaşının 1839-40 Yılları Arasında O Eyalete Kısa Bir Yolculuğu / Čaušević, Ekrem; Paić-Vukić, Tatjana; Hafız Küçükusta, Ayla (ur.). Prizren : BAL-TAM, 2011. (monografija). 
* Osmanlı Sanatı, Mimarisi ve Edebiyatına Bakış / Ekrem Čaušević, Moačanin Nenad, Vjeran Kursar (ur.). Edirne: Trakya Üniversitesi Balkan Araştırma Enstitüsü Yayını - 1, 2011. 
* Perspectives on Ottoman Studies (Papers from the 18th CIEPO) / Ekrem Čaušević, Nenad Moačanin, Vjeran Kursar (ur.). Belin: LIT Verlag, 2010.

### Prijevodi
* Orhan Pamuk: Zovem se crvena, V&R, Zagreb 2003. (u suradnji s Martom Andrić)
* Orhan Pamuk: Istanbul: grad, sjećanja. V&R, Zagreb 2006. (Nagrada Kiklop za prijevod godine)
* Autobiografija Osman-age Temišvarskog. Nova Europa, Zagreb 2004.
* Orhan Pamuk: Muzej nevinosti. V&R, Zagreb 2009. (u suradnji s Kerimom Filan)
* Orhan Pamuk: Crna knjiga. V&R, Zagreb 2010. (u suradnji s Janom Bušić i Draženom Babićem)

## Izvori

 
## Vanjske veze
* Popis radova u PDF formatu 
*A Life Dedicated to Turkology: Prof. Dr. Ekrem Čaušević, Ph.D. In: Osmanlı Miras Araştırmalari Dergisi / Journal Of Ottoman Legacy Studıes (OMAD), Cilt 5, Sayi 11, Mart 2018, ss. 1-5.
*http://www.osmanlimirasi.net/eng/dergiayrinti/a-life-dedicated-to-turkology-prof-ekrem-268auevi-262-phd-pp-1-5_182